I mars innførte USA toll på import av stål og aluminium på henholdsvis 25 og 10 prosent. Forrige uke ble samme regler pålagt for Mexico, Canada og EU, som hittil hadde fått fritak.

Det er ventet mottiltak, blant annet fra EU. Hittil har det vært usikkert hvordan disse vil slå ut for Norge, eller om Norge styrer unna via medlemskapet i EØS. Nå melder NTB at Europakommisjonens president lover at Norge ikke vil bli rammet hvis EU innfører beskyttelsestoll.

– Jeg har forsikret statsministeren om at vi jobber med en løsning for å myke opp de mulige konsekvensene dette vil kunne få for Norge. Det vil faktisk ikke få noen konsekvenser for Norge i det hele tatt, sier Juncker etter et møte med statsminister Erna Solberg i Brussel.

Møter EU-ledere

Statsminister Erna Solberg sier dette er et veldig positivt budskap.

Artikkelen fortsetter under annonsen

– Jeg er veldig takknemlig fra det klare budskapet president Juncker nettopp har kommet med om at eventuelle beskyttelsestiltak ikke vil skape noen problemer for Norge, sier hun.

En EU-toll ville rammet Norge mye hardere enn tollen fra USA. Ni av de ti største importørene av norsk stål er EU-medlemmer.

Tirsdag møtte Solberg både Juncker og EUs president Donald Tusk i Brussel. Debatten rundt den amerikanske straffetollen får mye av oppmerksomheten når statsministeren møter ledere både i og utenfor EU denne uken.

Det EU frykter, er at utenlandske produsenter skal begynne å omdirigere varene sine til europeiske markeder fordi den nye ekstratollen på stål og aluminium i USA gjør det mindre lønnsomt å eksportere dit.

EU vurderer derfor å jekke sine egne tollsatser opp for å unngå at europeiske markeder oversvømmes av billig metall fra utlandet.

Slik beskyttelsestoll vil i utgangspunktet også ramme eksport fra Norge, men nå lover altså Juncker at det ikke skal skje.

Milliardeksport

I fjor eksporterte norsk industri stålprodukter for knappe 17 milliarder kroner, ifølge tall fra SSB. Det utgjorde rundt fire prosent av total fastlandseksport, som utelukker eksport av petroleum, skip og oljeplattformer.

EU vurderer i første omgang toll på stålprodukter, men vil også vurdere sanksjoner mot aluminium på et senere tidspunkt. Norsk aluminiumseksport er enda større, og var på snaue 32 milliarder kroner i fjor.

– Vi er veldig glade for at Erna Solberg er i Brussel. Det er viktig at statsministeren vår kommer inn på riktig tidspunkt og møter på toppnivå med en oppsummering av hva det koker ned til, sa Knut E. Sunde, direktør i Norsk Industri, til DN tidligere tirsdag.

Invitert til «vepsebolet» G7

I helgen er Erna Solberg, som første norske statsminister, invitert til G7-møtet i kanadiske Quebec. G7 samler noen av verdens mektigste industriland til politiske og økonomiske møter.

Solberg er invitert til å snakke om hvordan verdens havutfordringer skal møtes, men også i G7 er det den amerikanske straffetollen som har skapt suverent størst oppmerksomhet før sammenkomsten.

I Canada vil USAs president møte flere av de største uttalte kritikerne mot tollen, som både Frankrikes og Tysklands statsledere har kalt «ulovlig». G7-verten selv har heller ikke vært nådig. Statsminister Justin Trudeau har uttalt at tollen er direkte skadelig for forholdet mellom de to naboene.

Jan Haaland, professor og tidligere rektor ved Norges Handelshøyskole (NHH) uttalte til DN nylig at USA tøyer spillereglene for internasjonal handel.

– WTO-regelverket skal beskytte handelen mot innføring av ensidige proteksjonistiske tiltak. Det gjøres det bare enkeltvis unntak fra, blant annet under krisetider. Dette er derimot ikke snakk om en krise, men at USA bruker argumentet om nasjonal sikkerhet for å beskytte industrien, påpeker han.

Hard motstand

Da G7-landene «varmet opp» med finansministermøte forrige uke, fikk USAs Steven Mnuchin såpass motstand at han i etterkant gikk ut og forsikret at han «fortsatt tror på G7».

– Jeg hørte en kommentar om at dette var et «G6 + 1»-møte. Det var det ikke, sa Mnuchin.

Overfor NTB har Erna Solberg ikke utelukket at et bilateralt møte med den amerikanske presidenten om tollsatsene vil bli en mulighet under G7-treffet. Solberg gjestet for øvrig Det hvite hus i Washington i januar.(Vilkår)